السلام عليكم ورحمة الله وبركاته
حبيت ان احيي جميع العراقيين بالداخل والخارج واللي ناوين يجون الى كندا لمقاطعة كيبك واجعل من هذا الموضوع مرجع ودليل للقادمين الى مقاطعة كيبك في كندا.
بالبداية احجيلكم قصتي بالتواريخ، اتصلو بية اليو ان بنهاية شهر الواحد 2009 وكالوا عندك مقابلة بكفرسوسة بدمشق علمود التوطين على بداية شهر الثاني سالتهم وين التوطين لاي دولة كالوا من تجي تعرف.
رحت على المقابلة واني ابالي اذا تطلع على امريكا ارفض، اجة وقت المقابلة كالتلي الموظفة انتة طلعتلك اعادة توطين لامريكا كتلها بس اني ما اروح لامريكا كالتلي بس اذا ترفض ايسدون ملف اعادة توطينك اذا ما عندك سبب مقنع كتلها اني ما اكدر اروح للامريكا و هي الي دمرت العراق والامريكان ضربوا ابوية ثلاث اطلاقات وحدة بالراس والله نجى.. عد هية سكتت وكالتلي انتة بنتك الصغيرة ولادة سوريا كتلها اي كالت اتريد اضيفها على اليو ان (لان جنت بعدني مضايفها) كتلها ضيفيها...بعد مطلعت الموظفة من الغرفة حتى إضيف بنتي رجعت كالتي اتروح على كندا؟
اني جان ماعندي اي معلومات عن اللجوء لكندا وشنو المميزات، بس كلت اي شيئ غير امريكا ووافقت على كندا.
بعدها كالت انتظر اتصال السفارة احنة راح انقدملهم ملفك واذا وافقوا يتصلون بيك.
بس اكوا ملاحظة بعدها صاحبي طلعلة لجوء كال اني اذا طلعتلي امريكا راح اسوي مثلك بلكي ايغيرون ملفي وصدك طلعتلة امريكا وكلهم اني ارفض امريكا كالولة راح انسد ملفك وصدك سدوا، بس هوة سوة استئناف ورجع ملفة لامريكا وهوة هسة بامريكا بس اتاخر، يعني مو اكيد واحد ايحولوا لغير مكان.
اوكي نرجع لموضوعنا بعدها باسبوعين خابرتني السفارة الكندية وحددتلي موعد اجيب بي الاوراق الرسمية وكان ايضابشهر الثاني 24-2-2009 ورحت للمقابلة وسلمت الاوراق الرسمية المستنسخة وياهة صور, وهم كالوا انتظر اتصال من السفارة.
بعدها اتصلوا بية وحددولي مقابلة بشهر الثالث، ورحت للمقابة وكانت مع موظفة كندية كبيرة بالعمر ومترجمة،
وطولت المقابلة تقريبا نصف ساعة واني طكطكت كم كلمة انكليزي وياها لان المترجمة معرفة اتوصل كلامي بصورة صحيحة، فسالتني انتة تعرف انكليزي؟ كتلها قليل، كالت راح اسجل هذا الشيء. يعني اذا شافوك تعرف شوية انكليزي هذا ممكن ايعزز موقفك بالمقابلة.
بالنهاية كالت اني انطيك موافقة مبدئية على اللجوء، وانطتني فايل اوراق الفحص الطبي.
وبعد يومين سويت الفحص الطبي و سالتهم اني اخذ النتيجة؟ كالوا لا احنة نبعثها بالبريد للسفارة.
وظليت بعدها انتظر اتصال السفارة الى ان ايست كلت خلي اروح للسفارة اسال والكل يعرف شراح ايصير.... تلكة نفسك راجع للبيت وبيدك ورقة بيهة ايميل ورقم فاكس..
ودزيت ايميلااااااااااااااااااااات وماكوا جواب.
وبالشهر الثامن دزيت فاكس وانتظرت وماكو جواب.
وبنهاية شهر العاشر اجاني اتصال من السفارة الكندية كالوا انتة بملفك طلبت اوتاوه بس اوتاوه مبقة بيها مقاعد اتريد اتحول على كيبك حتى اسافر قبل 15-12 لو تنتظر على السنة الجديدة؟ كتلها لا حوليني على كيبك (كيبك باليد خير من اوتاوه على الشجرة).
بعدها اتصلو بية كالو سفرك بنهاية شهر 11 وقبل السفر باسبوع اخذت الدورة التثقيفية.
اكتفي الان بهذا القدر وانشاء الله ابدي بالموضوع القادم عن المطار والجنط والايام الاولى ....